טיפול ממוקד רגש

ממוזער
טיפול ממוקד רגש (באנגלית: Emotionally Focused Therapy ובראשי תיבות: EFT) היא שיטת טיפול פסיכולוגית אינטגרטיבית המשלבת את תאוריית ההיקשרות שפיתחו ג'ון בולבי ומארי אינסוורת' עם יסודות התפיסה המערכתית שפיתח לודויג פון ברטלנפי ומיושמת בטיפול משפחתי שפיתח סלבדור מינושין בשילוב תפיסות הומניסטיות חווייתיות שההוגה המרכזי שבהן הוא קארל רוג'רס. הגישה רואה ברגש מרכיב מרכזי בחוויית האדם וביחסים הבין-אישיים, וטוענת כי התמקדות רגשית מדויקת ומונחית יכולה לסייע בשיפור הרווחה הנפשית וביצירת שינוי משמעותי.

השיטה פותחה בשנות ה-80 על ידי הפסיכולוגים הקנדיים לס (לסלי) גרינברג וסו (סוזן) ג'ונסון, תחילה כמודל זוגי ובהמשך הורחבה גם לטיפול פרטני וקבוצתי. מטרת הטיפול היא לסייע למטופלים לזהות, לווסת ולשנות חוויות רגשיות שליליות המעכבות התפתחות אישית ופוגעות באיכות הקשרים הבין-אישיים, לפתח דפוסי תגובה חדשים ולחזק את תחושת הביטחון והקשר עם אחרים. ב־EFT קיימת הבחנה בין רגשות ראשוניים (כגון פחד, בדידות או בושה) לבין רגשות משניים (כגון כעס, אשמה או ביקורת עצמית). תהליך השינוי מתרחש כאשר המטופל לומד להתחבר לרגש הראשוני ולהביע אותו בצורה בטוחה ואותנטית.

השיטה שמה במוקד את הרגשות המבוססים על צרכים פסיכולוגיים ראשוניים - ואת האופן שבו הם באים לידי ביטוי.

 מהלך הטיפול 
טיפול ממוקד רגש מתפתח בתהליך הדרגתי שבמהלכו המטופל לומד לזהות, להבין ולעבד את חוויותיו הרגשיות באופן ממוקד ועמוק. ראשית, נבנה קשר מבוסס אמון עם המטפל, המהווה תשתית בטוחה לעבודה רגשית משמעותית. לאחר מכן, המטופל מתחיל לזהות דפוסי התמודדות רגשיים והתנהגותיים שנוצרו בעקבות חוויות עבר. בהמשך מתאפשר עיבוד רגשי מחודש של חוויות מרכזיות, תוך פיתוח "עצמי" יציב ותגובות רגשיות גמישות. הטיפול מותאם לצרכיו האישיים של המטופל, וכולל חיזוק תחושת הערך העצמי, שיפור בוויסות הרגשי, והגברת תחושת השליטה ברגשותיו.

 טכניקות טיפוליות 
טיפול זה משתמש בטכניקות חווייתיות שמטרתן לאפשר גישה לרגשות לא מודעים ולעודד עיבוד רגשי תוך כדי ההתרחשות. אחת המרכזיות שבהן היא "עבודת כיסאות" שבה המטופל עורך דיאלוג פנימי בין "חלקים" שונים בעצמו, למשל, בין הקול הביקורתי לקול הפגיע, במטרה לעבד קונפליקטים רגשיים ולבסס יחס עצמי אמפתי ומכיל יותר. טכניקה נוספת היא "שיחה עם דמות משמעותית", במסגרתה המטופל פונה, לעיתים בדמיון, לדמות משמעותית מחייו כמו הורה, בן זוג או דמות מהעבר ומביע רגשות שלא נמצא להן ביטוי קודם לכן. בנוסף, נעשה שימוש בשיקוף רגשי, תיקוף רגשי ושאלות המעודדות חיבור לחוויה הרגשית כגון "מה אתה מרגיש כשאתה מדבר על זה?" או "איפה אתה חש את זה בגוף?". כלים אלו מסייעים למטופל לזהות רגשות בהווה, להבין את מקורם ולהביעם בסביבה בטוחה, תוך פיתוח יכולת להתמודד עם רגשות באופן מודע ולהיעזר בהם ככלי לשינוי וצמיחה.

 יעילות ותחומי יישום 
טיפול ממוקד רגש נמצא אפקטיבי בהתמודדות עם מגוון רחב של קשיים רגשיים ובין-אישיים. הטיפול מסייע בין היתר גם בהתמודדות עם מצבים כמו נתק רגשי, דיכאון, הפרעת דחק פוסט-טראומטית, חרדה חברתית, תחושת ערך עצמי ירוד, קשיים בביטוי רגשי, קונפליקטים בזוגיות וחרדת נטישה. גישת EFT מסייעת למטופלים להבין את מקור תגובותיהם, לווסת רגשות עזים ולבנות מחדש תחושת ביטחון פנימית ובין-אישית. בנוסף, הגישה ניתנת להתאמה לצרכים אישיים ומגוונת מספיק כדי להשתלב בהקשרים תרבותיים, משפחתיים וזוגיים שונים.

 ממצאים ממטא-אנליזה איכותנית של חוויות מטופלים 
מעבר ליעילות הנמדדת, הודגש גם ממד החוויה האישית של המטופלים במסגרת הטיפול. מחקר מבוסס על מטא-אנליזה איכותנית של חוויות מטופלים בטיפול ממוקד רגש, שנערכה על ידי מראן ואחרים בשנת 2022, אשר סיכם תוצאות ממחקרים איכותניים העוסקים בחוויות המטופלים, בתהליכי הטיפול, ובאלמנטים המשמעותיים להצלחת הטיפול, מצא כי מרביתם תיארו את התהליך כמאתגר אך בעל ערך רב. מרבית המטופלים ציינו לטובה את "עבודת הכיסאות", החקירה הרגשית המעמיקה, ואת הקשר החם והתומך עם המטפל. עם זאת, חלק קטן דיווחו על קושי להתחבר לעבודה הרגשית או על צורך בתהליך ממושך יותר.

 טיפול זוגי ממוקד רגש 
טיפול זוגי ממוקד רגש מתמקד בזיהוי רגשות פגיעים שמסתתרים מאחורי קונפליקטים זוגיים כגון, פחד מדחייה או צורך בקרבה. בני הזוג לומדים לבטא רגשות אלו באופן פתוח ולהגיב זה לזה באמפתיה ובהקשר בטוח. הטיפול מובנה בשלבים ומטרתו לשפר תקשורת, קרבה ותחושת ביטחון רגשי בין אם בעקבות משבר אישי, הפרת אמון או התרחקות רגשית בין בני הזוג. מטופלים רבים מתארים את התהליך כעמוק, מעורר ולעיתים אף מאתגר, אך כזה שמביא עמו שיפור משמעותי ומתמשך בשביעות הרצון הזוגית, חיזוק הקשר ותחושת הקלה פנימית משמעותית עם שיעורי הצלחה גבוהים.

 שלבי הטיפול הזוגי 
טיפול זוגי ממוקד רגש כולל תהליך שיטתי המורכב משלושה שלבים מרכזיים:
 זיהוי דפוסי תקשורת שליליים - זיהוי "המעגל השלילי"- מצב בו בני הזוג נקלעים לחזרה על תגובות שליליות לאורך זמן, שיכולות לכלול חוסר תקשורת, כעס, ריחוק או העלבות. תגובות אלו נובעות ממצוקה ואי-ביטחון התקשרותי.
 יצירת חוויות רגשיות חדשות - בשלב זה מתקיימת גישה מחודשת לרגשות ראשונים ופגיעים. בני הזוג לומדים לבטא רגשות אלו בצורה פתוחה ובטוחה באופן שמעודד תגובות אמפתיות מהצד השני ובכך נבנות חוויות חדשות שמסייעות בשינוי דפוסים רגשיים והתנהגותיים ישנים.
 גיבוש מחדש של דפוסי קשר - בשלב זה נבנית תחושת ביטחון רגשי מחודשת תוך יצירת דרכי תקשורת חדשות המאפשרות קרבה ופתיחות אשר תורמים ליצירת מערכת יחסים יציבה ובטוחה

ראו גם
 טיפול זוגי
 גברים בטיפול זוגי
 התמקדות (פסיכולוגיה)
 תאוריית ההיקשרות

 קישורים חיצוניים 

 בן שחר ואיב אלון, טיפול ממוקד-רגשות (Emotion-Focused Therapy): הצגה כללית של המודל הטיפולי, באתר פסיכולוגיה עברית
 בן שחר ואיב אלון, טיפול ממוקד-רגשות בחרדה חברתית, באתר EFT המכון הישראלי לטיפול ממוקד רגשות
 עמליה רוזבלום, למדו על הריב הקבוע שלכם בפרספקטיבה של EFT- איך יוצאים מהלופ?, באתר EFT ISRAEL טיפול זוגי ממוקד רגש
 ד"ר סו ג'ונסון, ?What is Emotionally Focused Therapy, באתר יוטיוב
 לס גרינברג, Emotionally focused therapy (EFT), באתר יוטיוב

 Dweck, C. S., From Needs to Goals and Representations: Foundations for a Unified Theory of Motivation, Personality, and Development, Psychological Review, 124(6), 689–719
הערות שוליים

קטגוריה:ייעוץ זוגי
קטגוריה:רגשות
קטגוריה:פסיכותרפיה